Пейо Яворов
Нирвана

chitanka.info

Б. Пеневу

Спят вечните води, безбрежните води — бездънни,

но в тях се не оглеждат небесата звездни,

и бродим ний наоколо безсънни,

и тръпнем пред безмълвните им бездни.

Спят вечните води, бездънните води — безбрежни,

над тях се не навеждат хоризонти мрачни…

И впиваме ний поглед безнадеждни,

и тръпнем пред догадките си здрачни.

Предвечните води, всевечните води — кристални,

бездънни и безбрежни, призивно прохладни…

Но страх ни е да пием, нас — страдални,

безсънни, безнадеждни, знойно жадни.

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.